ভোলা, বাংলাদেশনিউজ২৪x৭.কম  ১০ ডিসেম্বর ভোলা মুক্ত দিবস। ১৯৭১ সালের এই দিনে পাক হানাদার বাহিনী ভোলা থেকে কার্গোলঞ্চযোগে পালিয়ে গেলে ভোলার হাজার হাজার মানুষ রাস্তায় নেমে এসে আনন্দ উল্লাস করতে থাকে।  মুক্তিযোদ্ধা শফিকুল ইসলাম শফি জানান, পাক হানাদার বাহিনী ভোর ৫টা থেকে প্যারেড করে  লাশ কাটা ঘরের পাশে রাখা ইলিয়াস মাষ্টারের লঞ্চে চড়ে ভোলা থেকে পালিয়ে যায়। ওই সময় তাদের গতিরোধ করার জন্য খালে গাছ ফেলে ব্যারিকেট দেয়া হয়েছিল।  ২ ডিসেম্বর তৎকালীন ছাত্র নেতা আজকের ভোলা সদর উপজেলা চেয়ারম্যান ফজলুল কাদের মজনু মোল্লা, শাজাহান গোলদার, লালু শাজাহান, আব্দুল লতিফ সরদার, আব্দুল মমিন টুলু, গোলাম মোস্তফা নেতৃত্বে পাকিস্তানি পতাকা পুড়িয়ে দিয়ে স্বাধীন বাংলাদেশের পতাকা উত্তোলনের মধ্যদিয়েই ভোলা মুক্ত দিবসের প্রথম সোপান উম্মোচিত হয়।  জেলা মুক্তিযোদ্ধা সংসদের কমান্ডার দোস্ত মাহমুদ অভিযোগ করেন, ভোলা  মুক্ত হবার ৪০ বছরেও শহিদ মুক্তিযোদ্ধাদের তালিকা এখনো চুড়ান্ত করা হয়নি। যে কারণে মুক্তিযোদ্ধা স্মৃতি ফলকের কাজ ভোলায় অসমাপ্ত রয়ে গেছে। তিনি এ ফলকের কাজ শেষ করার দাবি জানান।  বাংলাদেশনিউজ২৪x৭.কম/প্রতিনিধি/এসএ.